Henriette (21): Ble kvitt edderkoppfobien med hypnose
Hypnose blir stadig mer populært, og samtidig tar flere og flere seg dyrt betalt for å kurere fobier, avhengighet og angst med hypnoterapi. Prisen per time er rundt 1000 kroner. Men er hypnose egentlig en mirakelkur som de hevder? Dette ønsket VG å sjekke. VG plukket ut tre testpersoner med henholdsvis snusavhengighet, edderkoppfobi og lettbrus (Pepsi Max)-avhengighet. (Les testpersonenes egen vurdering nederst i saken). Dette skjer med hjernen under hypnoseEn av Norges mest kjente hypnotisører, og nestleder i Norsk Klinisk Hypnoseforbund, Helle D. Broughton, mente hun kunne få VGs testpersoner til å bli kvitt sine problemer. På et tidsrom over to uker skulle de tre testpersonene gjennom et hypnoseprogram med en varighet på totalt to til tre timer. Etter disse timene mente Broughton at de skulle være kurert for alltid. Og selve hypnosen fungerte: Alle tre testpersonene hadde en oppfatning av at de klarte å falle i hypnose. Broughton fikk alle til å gjøre «ukontrollerte» ting, som ikke å kunne lukke opp egne øyne, ikke kunne telle og ikke kunne løfte beina fra gulvet. Kommentar:Tre uker etterpå er jeg sur, grinete og tre kilo tyngre Hypnosen fungerte på alle, men hvorvidt testpersonene ble kvitt plagene, var varierende. Her er de viktigste funnene:Testperson: Henriette Korbi (21), Sykepleierstudent Tid i hypnose: 2 timer Pris: 2000 kroner VGs testperson Henriette Korbi (21) har vært livredd for edderkopper hele livet. Med hypnose skulle vi se om hun ble kvitt fobien. For å ha et sammenligningsgrunnlag eksponerte vi testpersonen for en edderkopp før og etter hypnose. Dette var en stor tarantella-edderkopp hos Oslo Reptilpark. Under første møte med edderkoppen (før hypnose) turte ikke testpersonen å gå nærmere edderkoppen enn tre meter. På andre besøk (etter hypnose) turte hun å holde den i hånden – uten å være redd. Testpersons egen vurdering av hypnosen: Det var veldig uventet å komme i hypnose så fort som jeg gjorde – etter bare noen sekunder. Øynene var lukket og kroppen føltes tung og rolig. Jeg fikk med meg alt som ble sagt i rommet, og jeg kjente at jeg var fysisk til stede med kroppen, samtidig som jeg følte at jeg var i drømmeland – ganske likt som når man holder på å sovne. Det var en deilig og avslappende opplevelse. Når jeg våknet opp føltes det som det hadde gått 10 – 15 minutter, men det hadde i virkeligheten gått en hel time. Det var veldig overraskende! Nå vet jeg bedre hva hypnose er. Jeg tror fortsatt hypnose «eksisterer», uvisst om hvor vidt det fungerer for å fjerne fobier, men det fungerte jo på meg. Fungerte det? – Jeg ble kvitt frykten, sier hun. Hypnosen ble derfor vellykket, og edderkoppfobien ble kurert.Testperson: Camilla S. Bergland (24), journalist Tid i hypnose: 3 timer Pris: 3500 kroner Testpersonen som ville slutte å snuse, var svært avhengig – og snuste rundt 24 snus (én boks) per døgn. Under hypnosen fikk testpersonen beskjed om at suget etter snus ville bli mindre, og at det ikke skulle bli like vanskelig å slutte. Slik ble det ikke, og testpersonen følte at hun hadde sterke abstinenser og at savnet etter å snuse var like stort som når hun har prøvd å slutte uten hypnose. Testpersonen har dog forholdt seg snusfri i to uker etter andre hypnosetime. Hypnosen kan derfor anses som å ha fungert delvis. Hun har sluttet – men det var ikke lett. Testpersons egen vurdering av hypnosen: Ifølge hypnotisøren tok det lang tid å få meg inn i hypnosen, i forhold til de andre testpersonene. Selv tvilte jeg veldig på om jeg i det hele tatt var hypnotisert, men da hun ba meg klype meg selv i armen, og lovet at jeg ikke ville føle smerte, ble jeg svært overrasket over da smerten uteble. Hypnosen kjentes behagelig og avslappende. Og følelsen da jeg var ferdig var ganske overveldende. Det føltes som om jeg gikk med følelsene utenpå kroppen. Jeg var sårbar og følsom, og lysten på det jeg skulle kvitte meg med, hadde aldri være større. Ja, jeg ble hypnotisert og opplevelsen ville jeg aldri vært foruten. Det tok en massiv egeninnsats for å bli snusfri. På 2. uken har jeg fortsatt ikke rørt snus, men det handler mest om at jeg bestemte meg. Jeg fikk fortalt at jeg ikke ville få lyst på snus på samme måte og at abstinensene ikke ville være så ille, det stemte ikke. Fra å være snusavhengig har jeg blitt nikotintyggegummi-avhengig og jeg snuser nikotinfrisnus når det blir ille. Hypnose var moro å prøve, men jeg kan ikke påstå at det gjorde prosessen med å slutte å snuse noe lettere. Fungerte det? Delvis – sluttet å snuse, men mest på grunn av egeninnsats og ikke hypnose.Testperson: Marie Moen Kingsrød (21), journalist Tid i hypnose: 2 timer Pris: 2500 kroner Marie Moen Kingsrød var avhengig av lettbrus, primært Pepsi Max, og drakk tidligere rundt to til tre liter Pepsi Max daglig. Etter hypnosen ble inntaket halvert, men Moen Kingsrød føler seg fremdeles avhengig av Pepsi Max. Hypnosen kan derfor anses som å ha fungert delvis. Testpersons egen vurdering av hypnosen: «Nå er du i hypnose», hører jeg hypnotisøren si. «Å, ja vel, er jeg det», tenker jeg. Det å være i hypnose var ikke slik jeg hadde forventet meg at det skulle være. Jeg følte meg ganske normal, bare litt sliten og ganske avslappet. Jeg hadde forventet en ut-av-kroppen-opplevelse. Da hypnotisøren først sa til meg at jeg var i hypnose, trodde jeg ikke på henne. Helt til hun hypnotiserte meg til å ikke klare å løfte beina – og jeg ikke klarte det. Jeg måtte merke det fysisk på kroppen for å forstå at jeg faktisk var hypnotisert. Jeg ble mildt sagt sjokkert over at jeg mistet noe av kontrollen over min egen kropp. For å få meg til å slutte å like, og drikke, Pepsi Max, sa hun masse ekle ting til meg om Pepsi Max under hypnosen. Det var på grensen til det komiske da hun sa at Pepsi Max kom til å smake gammelt blod og urin. Men til tross for at hypnotisøren forsøkte å overbevise meg om at Pepsi Max ville smake vondt etter hypnosen (dvs. urin og blod), gjorde det ikke det. Jeg drikker fortsatt Pepsi Max – men av en eller annen grunn har jeg redusert inntaket betydelig. En morsom opplevelse, men jeg er ikke kurert. Fungerte det? Delvis – har halvert inntaket av lettbrus, men har ikke sluttet å drikke det.Hypnotisøren, Helle D. Broughton, hevder at suksessraten hennes på hypnosebehandlinger er svært høy – over 90 prosent. – Grunnen til at hypnosen ikke ble helt vellykket på alle VGs testpersoner kan ha vært fordi de ikke var tilstrekkelig motiverte. Det er dessuten lettere å bli kvitt fobier enn avhengighet. Det er fordi avhengighet også påvirker kroppen rent fysiologisk, sier Broughton. Konklusjonen i VGs test blir derfor at hypnose kan være en vidunderkur i enkelte tilfeller – og det ble vellykket for vår testperson med en fobi.
Utallige hypnotisører i hele Norge hevder hypnose er mirakelkuren for å bli kvitt en rekke problemer for alltid. VG testet om det stemmer.